有感
作者：呂陶
朝代：宋

paragraphs: 春秋二百四十年，彗星三見書簡編。
當時災異豈止此，無乃舊史失其傳。
咸平距今十八載，數出妖象垂經躔。
聖君憂勞畏天戒，責躬下詔殊惻然。
吏之不良民失職，思得讜諭繩諸愆。
太平日久德澤厚，濟濟多士追昔覧。
窮幽極遠盡聞命，愛君慮國誰敢先。
聞陳藥石宜有補，勿謂綸綍爲虚言。